REGULAMENTUL (CE) NR. 1445/2007 AL PARLAMENTULUI EUROPEAN ȘI AL CONSILIULUI
din 11 decembrie 2007
de stabilire a unor norme comune pentru furnizarea de informații de bază privind paritățile puterii de cumpărare și pentru calculul și diseminarea acestora
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 285 alineatul (1),
având în vedere propunerea Comisiei,
având în vedere avizul Comitetului Economic și Social European (1),
hotărând în conformitate cu procedura prevăzută la articolul 251 din tratat (2),
întrucât:
(1)
Pentru a putea compara direct volumul produsului intern brut (PIB) al statelor membre, este esențial ca Comunitatea să dispună de parități ale puterii de cumpărare (denumite în continuare „PPC-uri”) care elimină diferențele dintre statele membre în privința nivelului prețurilor.
(2)
PPC-urile comunitare trebuie calculate aplicând o metodologie armonizată, compatibilă cu Regulamentul (CE) nr. 2223/96 al Consiliului din 25 iunie 1996 privind sistemul european de conturi naționale și regionale din Comunitate (3), care stabilește un cadru pentru constituirea conturilor naționale în statele membre.
(3)
Statele membre sunt încurajate să furnizeze date pentru PPC-urile regionale.
(4)
Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de coeziune (4) prevede că regiunile eligibile pentru finanțare din Fondurile structurale în cadrul obiectivului de convergență sunt regiunile care corespund nivelului 2 din nomenclatorul comun al unităților teritoriale de statistică în sensul Regulamentului (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS) (5). PIB-ul pe cap de locuitor în aceste regiuni, măsurat în PPC-uri și calculat pe baza datelor comunitare pentru perioada 2000-2002, este sub 75 % din PIB-ul mediu al UE-25 pentru aceeași perioadă de referință. În absența PPC-urilor regionale, la stabilirea listei regiunilor susceptibile de a beneficia de Fondurile structurale ar trebui folosite PPC-urile naționale. PPC-urile naționale pot fi folosite și pentru a determina suma care urmează să fie alocată fiecărei regiuni.
(5)
Regulamentul (CE) nr. 1083/2006 prevede că statele membre eligibile pentru finanțare din Fondul de coeziune sunt cele al căror venit național brut (VNB) pe cap de locuitor, măsurat în PPC-uri și calculat pe baza datelor comunitare pentru perioada 2001-2003, este sub 90 % din VNB-ul mediu al UE-25 și care au un program pentru îndeplinirea condițiilor de convergență economică prevăzute în articolul 104 din tratat.
(6)
Articolul 1 din anexa XI la Statutul funcționarilor Comunităților Europene, stabilit prin Regulamentul (CEE, Euratom, CECO) nr. 259/68 (6) (denumit în continuare „Statutul funcționarilor”) prevede că, pentru revizuirea prevăzută la articolul 65 alineatul (1) din Statutul funcționarilor, Comisia (Eurostat) trebuie să întocmească în fiecare an, până la sfârșitul lunii octombrie, un raport privind evoluția costului vieții în Bruxelles, paritățile economice între Bruxelles și anumite locuri din statele membre, precum și evoluția puterii de cumpărare a salariilor din administrațiile naționale de la nivel central.
(7)
Comisia (Eurostat) culege deja anual de la statele membre informații de bază privind PPC-urile, pe bază de voluntariat. Această activitate a devenit o practică consacrată în statele membre. Cu toate acestea, este nevoie de un cadru juridic pentru asigurarea dezvoltării durabile, a realizării și a diseminării PPC-urilor.
(8)
Ar trebui să se mențină furnizarea periodică a unor rezultate preliminare, astfel cum se practică în prezent, pentru a avea la dispoziție cele mai recente cifre cu putință.
(9)
Măsurile necesare pentru punerea în aplicare a prezentului regulament ar trebui adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (7).
(10)
Comisia ar trebui, în special, să fie împuternicită să adapteze definițiile și pozițiile de bază din anexa II, precum și să definească criteriile de calitate. Deoarece măsurile respective au un domeniu general de aplicare și sunt destinate să modifice elemente neesențiale ale prezentului regulament, printre altele prin completarea acestuia cu noi elemente neesențiale, acestea trebuie să fie adoptate în conformitate cu procedura de reglementare cu control prevăzută la articolul 5a din Decizia 1999/468/CE.
(11)
Deoarece obiectivul prezentului regulament, și anume stabilirea unor norme comune pentru furnizarea de informații de bază privind paritățile puterii de cumpărare și pentru calculul și diseminarea acestora, nu poate fi realizat în mod satisfăcător de către statele membre și, prin urmare, poate fi realizat mai bine la nivelul Comunității, aceasta poate adopta măsuri în conformitate cu principiul subsidiarității, astfel cum este prevăzut în articolul 5 din tratat. În conformitate cu principiul proporționalității, astfel cum este enunțat în respectivul articol, prezentul regulament nu depășește ceea ce este necesar pentru atingerea acestui obiectiv.
(12)
Comitetul pentru programul statistic, înființat prin Decizia 89/382/CEE, Euratom a Consiliului (8), a fost consultat în conformitate cu articolul 3 din decizia în cauză,
ADOPTĂ PREZENTUL REGULAMENT:
Articolul 1
Obiectiv
Obiectivul prezentului regulament este de a stabili norme comune pentru furnizarea de informații de bază privind PPC-urile și pentru calculul și diseminarea acestora.
Articolul 2
Domeniul de aplicare
(1) Informațiile de bază care trebuie furnizate sunt datele necesare pentru calcularea PPC-urilor și pentru garantarea calității acestora.
Aceste informații de bază includ prețurile, ponderea cheltuielilor din PIB și alte date enumerate în anexa I.
Datele se culeg cu frecvența minimă specificată în anexa I. O culegere mai frecventă a datelor se efectuează doar în cazuri excepționale și justificate.
(2) PPC-urile se calculează pe baza prețurilor medii anuale ale bunurilor și serviciilor la nivel național, utilizând informațiile de bază referitoare la teritoriile economice ale statelor membre, astfel cum au fost definite în Sistemul european de conturi naționale și regionale din Comunitate (denumit în continuare „SEC 95”)
(3) PPC-urile se calculează în conformitate cu pozițiile de bază enumerate în anexa II, respectând clasificările conexe ale PIB-ului definite în Regulamentul (CE) nr. 2223/96.
Articolul 3
Definiții
În sensul prezentului regulament, se aplică următoarele definiții:
(a)
„paritățile puterii de cumpărare” („PPC-uri”) reprezintă deflatori geografici și convertori valutari care elimină efectele diferențelor de nivel al prețurilor dintre statele membre permițând astfel comparații ale volumelor componentelor PIB-ului și comparații ale nivelurilor prețurilor;
(b)
„standardul puterii de cumpărare” (SPC) este unitatea monetară comună fictivă de referință utilizată în cadrul Uniunii Europene pentru a exprima volumul agregatelor economice în vederea comparațiilor între diferite spații, astfel încât diferențele de preț dintre statele membre să fie eliminate;
(c)
„prețuri” înseamnă prețurile de cumpărare plătite de consumatorul final;
(d)
„ponderea cheltuielilor” înseamnă ponderea componentelor de cheltuieli din PIB la prețurile curente;
(e)
„poziție de bază” înseamnă nivelul de agregare cel mai scăzut al posturilor din defalcarea PIB pentru care se calculează parități;
(f)
„articol” înseamnă un bun sau un serviciu bine definit utilizat în cadrul observării prețurilor;
(g)
„chiriile efective și imputate” au semnificația definită în Regulamentul (CE) nr. 1722/2005 al Comisiei (9)
(h)
„remunerarea angajaților” este definită în conformitate cu Regulamentul (CE) nr. 2223/96;
(i)
„factori de corecție temporală” înseamnă factorii utilizați pentru ajustarea prețurilor medii, obținute la momentul anchetei, la prețurile medii anuale;
(j)
„factori de corecție spațială” înseamnă factorii utilizați pentru ajustarea prețurilor medii, obținute într-unul sau în mai multe locuri de pe teritoriul economic al unui stat membru, la prețurile medii naționale;
(k)
„articole reprezentative” înseamnă articolele care fac parte sau care sunt considerate ca făcând parte dintre cele mai importante articole cumpărate pe piețele naționale din punctul de vedere al cheltuielilor totale relative din cadrul unei poziții de bază;
(l)
„indicatorii de reprezentativitate” înseamnă reperele sau alți indicatori de identificare a articolelor alese de către statele membre ca fiind reprezentative;
(m)
„echireprezentativitatea” înseamnă o proprietate obligatorie pentru componența listei de articole pentru o poziție de bază, fiecare stat membru fiind în măsură să determine prețul pentru un număr de produse reprezentative care este proporțional cu eterogeneitatea produselor și a nivelurilor prețurilor vizate de poziția de bază precum și cheltuielile sale din cadrul acestei poziții de bază;
(n)
„tranzitiv” înseamnă proprietatea prin care comparația directă dintre oricare două state membre reflectă același rezultat ca o comparație indirectă realizată prin raportare la oricare alt stat membru;
(o)
„eroare” înseamnă utilizarea incorectă a unei informații de bază sau aplicarea necorespunzătoare a unei proceduri de calcul;
(p)
„an de referință” înseamnă anul calendaristic la care se referă anumite rezultate anuale;
(q)
„fixitate” înseamnă că, deși rezultatele sunt calculate inițial pentru un grup de state membre, iar apoi pentru un grup mai mare de state membre, PPC-urile între statele membre din primul grup sunt totuși păstrate;
Articolul 4
Roluri și responsabilități
(1) Comisia (Eurostat) are următoarele responsabilități:
(a)
coordonarea furnizării informațiilor de bază;
(b)
calcularea și publicarea PPC-urilor;
(c)
asigurarea calității PPC-urilor, în conformitate cu articolul 7;
(d)
dezvoltarea și comunicarea metodologiei, în urma consultării cu statele membre;
(e)
asigurarea faptului că statele membre au ocazia să își facă cunoscute observațiile privind rezultatele PPC-urilor înainte de publicarea acestora și că toate observațiile în cauză sunt luate în considerare;
(f)
redactarea și diseminarea manualului metodologic menționat în anexa I punctul 1.1;
(2) Statele membre furnizează informațiile de bază în conformitate cu procedura menționată în anexa I.
Statele membre aprobă în scris rezultatele anchetei pentru care sunt responsabile, după finalizarea procesului de validare a datelor, în conformitate cu anexa I punctul 5.2, în termen de cel mult o lună.
Statele membre aprobă metodologia de culegere a datelor și verifică plauzibilitatea lor, inclusiv a informațiilor de bază furnizate de Comisie (Eurostat).
Articolul 5
Transmiterea informațiilor de bază
(1) Statele membre transmit Comisiei (Eurostat) informațiile de bază menționate în anexa I, în conformitate cu dispozițiile comunitare în vigoare în domeniul transmiterii datelor.
(2) Informațiile de bază menționate în anexa I sunt transmise în formatul tehnic și în termenele prevăzute în respectiva anexă.
(3) Atunci când informațiile de bază sunt furnizate statelor membre de Comisie (Eurostat), aceasta din urmă transmite, de asemenea, o descriere metodologică menită să dea posibilitatea statelor membre să efectueze un control al plauzibilității.
Articolul 6
Unități statistice
(1) Informațiile de bază menționate în anexa I se obțin fie din unitățile statistice definite în Regulamentul (CEE) nr. 696/93 (10) al Consiliului, fie din alte surse care pot furniza date care să îndeplinească criteriile de calitate prevăzute în anexa I punctul 5.1. Atunci când transmite datele, fiecare stat membru notifică Comisiei tipul unității statistice sau al sursei.
(2) Unitățile statistice cărora statele membre le solicită să furnizeze date sau să coopereze la culegerea acestora permit monitorizarea prețurilor aplicate în mod real și furnizează informații corecte și complete în momentul în care le sunt solicitate.
Articolul 7
Criterii de calitate și controlul calității
(1) Comisia (Eurostat) și statele membre instituie un sistem de control al calității bazat pe rapoarte și evaluări, în conformitate cu anexa I punctul 5.3.
(2) Statele membre furnizează Comisiei (Eurostat), la cererea acesteia, toate informațiile necesare pentru evaluarea calității informațiilor de bază menționate în anexa I.
Statele membre comunică, de asemenea, Comisiei (Eurostat) informațiile și motivele privind orice modificare ulterioară a metodelor utilizate sau orice abatere de la manualul metodologic menționat în anexa I.
(3) Statele membre transmit Comisiei (Eurostat) rapoarte privind calitatea anchetelor pentru care sunt responsabile, în conformitate cu secțiunea 5 din anexa I.
(4) Criteriile comune pe care se bazează controlul calității și structura rapoartelor privind calitatea, astfel cum se menționează la punctul 5.3 din anexa I, se stabilesc în conformitate cu procedura de reglementare cu control menționată la articolul 11 alineatul (3).
Articolul 8
Frecvență
Comisia (Eurostat) calculează PPC-urile pentru fiecare an calendaristic.
Articolul 9
Diseminare
(1) Comisia (Eurostat) publică rezultatele anuale finale în termen de 36 de luni de la încheierea anului de referință.
Publicarea se bazează pe datele puse la dispoziția Comisiei (Eurostat) cel târziu cu trei luni înainte de data publicării.
Prezentul alineat nu aduce atingere dreptului Comisiei (Eurostat) de a publica rezultate preliminare înaintea termenului de 36 de luni de la încheierea anului de referință; Comisia (Eurostat) pune la dispoziția publicului aceste rezultate inclusiv pe pagina sa de internet.
(2) Rezultatele publicate de Comisie (Eurostat) la un nivel agregat pentru fiecare stat membru includ cel puțin următoarele:
(a)
PPC-urile la nivelul PIB,
(b)
PPC-urile pentru consumul privat al gospodăriilor și consumul individual efectiv,
(c)
indicii nivelului prețurilor față de media comunitară și
(d)
PIB-ul, consumul privat al gospodăriilor și consumul individual efectiv, precum și cifrele respective pe cap de locuitor în SPC.
(3) În cazul în care rezultatele sunt calculate pentru un grup mai mare de țări, PPC-urile statelor membre sunt totuși păstrate, conform principiului fixității.
(4) PPC-urile finale publicate nu fac, de regulă, obiectul unei revizuiri.
Cu toate acestea, în cazul în care s-au comis erori care intră sub incidența secțiunii 10 din anexa I, rezultatele corectate se publică aplicând procedura prevăzută în secțiunea în cauză.
Se vor efectua revizuiri generale excepționale dacă, datorită unor modificări ale conceptelor fundamentale ale SEC 95 care afectează rezultatele PPC-urilor, indicele de volum al PIB-ului pentru orice stat membru se modifică cu mai mult de un punct procentual.
Articolul 10
Coeficienți de corecție
Statele membre nu au obligația de a efectua anchete doar în scopul determinării coeficienților de corecție aplicabili remunerațiilor și pensiilor funcționarilor și celorlalți agenți ai Comunităților Europene în conformitate cu Statutul funcționarilor.
Articolul 11
Comitologie
(1) Comisia este asistată de Comitetul pentru programul statistic.
(2) Atunci când se face trimitere la prezentul alineat, se aplică articolele 5 și 7 din Decizia 1999/468/CE, având în vedere dispozițiile articolului 8 din aceasta.
Perioada prevăzută la articolul 5 alineatul (6) din Decizia 1999/468/CE se stabilește la trei luni.
(3) Atunci când se face trimitere la prezentul alineat, se aplică articolul 5a alineatele (1)-(4) și articolul 7 din Decizia 1999/468/CE, având în vedere dispozițiile articolului 8 din aceasta.
Articolul 12
Dispoziții de punere în aplicare
(1) Măsurile necesare pentru punerea în aplicare a dispozițiilor prezentului regulament, inclusiv cele necesare pentru luarea în considerare a evoluțiilor economice și tehnice, sunt adoptate în conformitate cu procedura prevăzută la alineatele (2) și (3) cu condiția ca acest lucru să nu atragă o creștere disproporționată a costurilor pentru statele membre.
(2) Următoarele măsuri necesare pentru punerea în aplicare a prezentului regulament sunt adoptate în conformitate cu procedura de reglementare prevăzută la articolul 11 alineatul (2):
(a)
definirea unor standarde minime care să asigure comparabilitatea și reprezentativitatea datelor, astfel cum se prevede la punctele 5.1 și 5.2 din anexa I;
(b)
definirea unor cerințe precise în ceea ce privește metodologia care trebuie utilizată, astfel cum se specifică în anexa I;
(c)
realizarea și adaptarea unor descrieri detaliate a conținutului pozițiilor de bază, cu condiția ca acestea să fie compatibile cu SEC95 sau cu sistemele ulterioare.
(3) Următoarele măsuri destinate să modifice elemente neesențiale ale prezentului regulament, printre altele, prin completarea acestuia cu noi elemente, se adoptă în conformitate cu procedura de reglementare cu control menționată la articolul 11 alineatul (3):
(a)
adaptarea definițiilor;
(b)
adaptarea listei pozițiilor de bază (astfel cum se specifică în anexa II);
(c)
definirea criteriilor privind calitatea și definirea structurii rapoartelor referitoare la calitate, în conformitate cu articolul 7 alineatul (4).
Articolul 13
Finanțare
(1) Statele membre beneficiază de o contribuție financiară din partea Comisiei, reprezentând cel mult 70 % din costurile eligibile, în conformitate cu normele stabilite de Comisie privind acordarea de subvenții.
(2) Cuantumul acestei contribuții financiare se determină în cadrul procedurilor bugetare anuale ale Uniunii Europene. Autoritatea bugetară stabilește creditele disponibile în fiecare an.
Articolul 14
Revizie și raport
Dispozițiile prezentului regulament se reexaminează la cinci ani de la intrarea sa în vigoare. Prezentul regulament este revizuit, dacă este cazul, pe baza unui raport și a unei propuneri a Comisiei, înaintate Parlamentului European și Consiliului.
Articolul 15
Intrarea în vigoare
Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 11 decembrie 2007.